สงกรานต์ จิตสุทธิภากร

**สงกรานต์ จิตสุทธิภากร**  (เกิด 13 เมษายน พ.ศ. 2506) เป็นนักการเมืองชาวไทย ปัจจุบันดำรงตำแหน่งรองหัวหน้าพรรคประชาธิปัตย์ ดูแลพื้นที่ภาคเหนือ อดีตกรรมการบริหารพรรคประชาธิปัตย์ อดีตสมาชิกสภาผู้แทนราษฎรจังหวัดนครสวรรค์ และอดีตเลขานุการรัฐมนตรีว่าการกระทรวงการพัฒนาสังคมและความมั่นคงของมนุษย์

## ประวัติ
สงกรานต์ เกิดวันที่ 13 เมษายน พ.ศ. 2506 ที่ตำบลปากน้ำโพ อำเภอเมืองนครสวรรค์ จังหวัดนครสวรรค์ เป็นบุตรนายเดชชัย กับนางโบ้ตัว จิตสุทธิภากร เจ้าของโรงหล่อเหล็กขนาดเล็ก ในตลาดปากน้ำโพ เกิดในครอบครัวขนาดใหญ่ เป็นลูกคนที่ 6 จากทั้งหมด 7 คน  

สำเร็จการศึกษา ระดับมัธยมศึกษาตอนต้น จากโรงเรียนลาซาลโชติรวี นครสวรรค์ ระดับมัธยมศึกษาตอนปลาย จากโรงเรียนเตรียมอุดมศึกษา และปริญญาตรีจากคณะวิศวกรรมศาสตร์ สถาบันเทคโนโลยีพระจอมเกล้าเจ้าคุณทหารลาดกระบัง ก่อนจะเดินทางไปศึกษาต่อที่ประเทศสหรัฐอเมริกา ในระดับปริญญาโท โดยเข้าเรียนที่คณะบริหารธุรกิจ สาขาธุรกิจระหว่างประเทศ ที่มหาวิทยาลัยโทเลโด รัฐโอไฮโอ ประเทศสหรัฐอเมริกา กลับมารับราชการ ที่สำนักงานปลัดกระทรวงคมนาคม และลาออกมาสมัครเป็นสมาชิกสภาผู้แทนราษฎร จังหวัดนครสวรรค์ ได้รับเลือกตั้งเป็น สส. 2 สมัย และได้รับแต่งตั้งเป็นเลขานุการรัฐมนตรีว่าการกระทรวงการพัฒนาสังคมและความมั่นคงของมนุษย์ เมื่อปี พ.ศ. 2566

## การทำงาน
เมื่อศึกษาจบแล้ว สงกรานต์ได้ออกมาทำงานเป็นเจ้าหน้าที่ฝ่ายคอมพิวเตอร์ที่ธนาคารกสิกรไทย สำนักงานใหญ่ เป็นเวลาประมาณ 1 ปี ก่อนที่จะไปศึกษาระดับปริญญาโท 
หลังจากกลับมาเมืองไทย จึงสอบคัดเลือกเข้าเป็นข้าราชการที่สำนักงานปลัดกระทรวงคมนาคม ในตำแหน่งนักวิเทศสัมพันธ์ระดับ 4  ได้เพียงหนึ่งเดือนก่อนมีการรัฐประหารโดย รสช.ในปี พ.ศ. 2534 จึงถูกยืมตัวไปทำงานเป็นคณะทำงานของสาริน สกุลรัตนะ ซึ่งเป็นเลขานุการรัฐมนตรีว่าการกระทรวงคมนาคม สมัยที่นุกูล ประจวบเหมาะ เป็นรัฐมนตรี ในรัฐบาลอานันท์ ปันยารชุน รับราชการอยู่ประมาณ 5 ปี ก่อนจะลาออกมาประกอบธุรกิจส่วนตัวให้กับครอบครัว ที่จังหวัดนครสวรรค์ โดยเป็นผู้จัดการ บริษัท เดชชัยรับเบอร์ จำกัด ซึ่งทำธุรกิจเกี่ยวกับการผลิตลูกยางสีข้าว สำหรับใช้ในโรงสีข้าวขนาดใหญ่ทั่วประเทศ และส่งออกไปต่างประเทศเกือบสิบประเทศทั่วโลก

นอกจากนี้แล้วยังเป็นผู้แต่งหนังสือชื่อ "ต้องอย่างนี้ จึงจะรวย"  และแปลหนังสือเล่มต่าง ๆ จากภาษาอังกฤษเป็นไทยอีกจำนวน 8 เล่ม ในช่วงเวลาระหว่างปี พ.ศ. 2538- 2549 โดยเริ่มต้นจาก *[[The 7 Habits of Highly Effective People]]* หรือในชื่อภาษาไทยว่า *7 อุปนิสัยพัฒนาสู่ผู้มีประสิทธิผลสูง* จากการที่ส่วนตัวเป็นผู้ที่ชอบอ่านหนังสือ โดยเฉพาะแนวบุคลิกบุคคล, การบริหาร หรือการพัฒนาตนเอง และในส่วนที่เป็นที่รู้จักกันอย่างกว้างขวาง คือ *[[Men are from Mars, Women are from Venus]]* หรือในชื่อภาษาไทยว่า *ผู้ชายมาจากดาวอังคาร ผู้หญิงมาจากดาวศุกร์* ของจอห์น เกรย์ ที่มีการพิมพ์ซ้ำมากกว่า 30 ครั้ง หลังจากนั้นเริ่มเข้าสู่การเมือง โดยเริ่มจากเป็นสมาชิกพรรค ประชาธิปัตย์ เป็นเลขาประธานสาขาพรรค ประชาธิปัตย์ นครสวรรค์ เป็นประธานสาขาพรรค และเป็นสมาชิกสภาผู้แทนราษฎร 2 สมัย

## งานการเมือง
สงกรานต์ เป็นสมาชิกพรรคประชาธิปัตย์ตั้งแต่ปี พ.ศ. 2538 ลงสมัครรับเลือกตั้งเป็นสมาชิกสภาผู้แทนทั้งหมด 4 ครั้ง ตั้งแต่ปี พ.ศ. 2539  จนมาประสบความสำเร็จ ได้รับการเลือกตั้งเป็นสมาชิกสภาผู้แทนราษฎร เขต 1 จังหวัดนครสวรรค์ เมื่อวันที่ 23 ธันวาคม พ.ศ. 2550  และอีกครั้ง เมื่อวันที่ 3 กรกฎาคม พ.ศ. 2554 รวมทั้งหมด 2 สมัย

ในระหว่างที่ทำงานในฐานะ สส. สมัยแรก (ระหว่างปี พ.ศ. 2551-2554) ได้รับความไว้วางใจให้ดำรงตำแหน่งต่าง ๆ หลายตำแหน่ง ดังต่อไปนี้ 
* กรรมาธิการและเลขานุการ คณะกรรมาธิการติดตามการบริหารงบประมาณ สภาผู้แทนราษฎร
* กรรมาธิการ คณะกรรมาธิการการทหาร สภาผู้แทนราษฎร
* กรรมาธิการ คณะกรรมาธิการการสื่อสารและโทรคมนาคม (ICT) สภาผู้แทนราษฎร
* ประธานกลุ่มมิตรภาพ ไทย-ฟิลิปปินส์
* ประธานคณะอนุกรรมาธิการ ICT กรรมาธิการวิสามัญพิจารณางบประมาณรายจ่ายประจำปี  2553 

ขณะทำหน้าที่ สส. สมัยที่สอง ได้ดำรงตำแหน่งต่าง ๆ ดังต่อไปนี้
* ประธานกลุ่มมิตรภาพ ไทย-ฟิลิปปินส์ รัฐสภา 
* รองประธานคณะกรรมาธิการวิทยาศาสตร์และเทคโนโลยี สภาผู้แทนราษฎร
* กรรมาธิการแก้ไขปัญหาหนี้สิ้นแห่งชาติ สภาผู้แทนราษฎร 
* ประธานคณะอนุกรรมาธิการวิทยาศาสตร์
* รองโฆษกพรรคประชาธิปัตย์

### สมาชิกสภาผู้แทนราษฎร
สงกรานต์ จิตสุทธิภากร ได้รับเลือกตั้งเป็นสมาชิกสภาผู้แทนราษฎรมาแล้ว 2 สมัย คือ

# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 จังหวัดนครสวรรค์ สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 จังหวัดนครสวรรค์ สังกัดพรรคประชาธิปัตย์

## เครื่องราชอิสริยาภรณ์

## อ้างอิง

หมวดหมู่:บุคคลจากอำเภอเมืองนครสวรรค์
หมวดหมู่:ข้าราชการพลเรือนชาวไทย
หมวดหมู่:นักธุรกิจชาวไทย
หมวดหมู่:นักแปลชาวไทย
หมวดหมู่:นักการเมืองจากจังหวัดนครสวรรค์
หมวดหมู่:สมาชิกสภาผู้แทนราษฎรจังหวัดนครสวรรค์
หมวดหมู่:นักการเมืองพรรคประชาธิปัตย์
หมวดหมู่:บุคคลจากโรงเรียนเตรียมอุดมศึกษา
หมวดหมู่:บุคคลจากคณะวิศวกรรมศาสตร์ สถาบันเทคโนโลยีพระจอมเกล้าเจ้าคุณทหารลาดกระบัง
หมวดหมู่:ผู้ได้รับเครื่องราชอิสริยาภรณ์ ป.ช.
หมวดหมู่:ผู้ได้รับเครื่องราชอิสริยาภรณ์ ม.ว.ม.